अमेरिका नजर गड़ाए हुए है कयानी संबंधी फैसले पर  
हाल के महीनों में पाकिस्तान के अंदर कयानी की आलोचना बढ़ गई है क्योंकि वह ओबामा प्रशासन और पेंटागन के करीब हो गए हैं।
ओसमा बिन लादेन को मारने के लिए अमेरिका द्वारा की गई एकतरफा सैन्य कार्रवाई को लेकर कठोर आलोचनाओं का सामना कर रहे पाकिस्तानी सेना के प्रमुख जनरल अशफाक कयानी के बारे में होने वाले अंतिम फैसले पर अमेरिका अपनी निगाहें टिकाए हुए है।  सीएनएन की खबर के मुताबिक हाल के महीनों में पाकिस्तान के अंदर कयानी की आलोचना बढ़ गई है क्योंकि वह ओबामा प्रशासन और पेंटागन के करीब हो गए हैं। ओसामा को मारने के लिए की गई अमेरिकी कार्रवाई के बाद यह आलोचना तेज हो गई है क्योंकि शीर्ष अधिकारियों का एक कोर इस बात से खासा नाराज है कि अमेरिकी सैनिकों ने पाकिस्तान की सेना या सेना प्रमुख से संपर्क किए बिना उसकी सीमा में धावा बोला।  खबरों के मुताबिक एक वरिष्ठ अमेरिकी सैन्य अधिकारी ने कहा कि पहले की तुलना में इन दिनों कयानी की ज्यादा मुखर आलोचना हो रही है। उन्होंने कहा, हम वाकई सोचते हैं कि वह कनिष्ठ और मध्य स्तर के अधिकारियों के निशाने पर हैं और ऐसी स्थिति कयानी के साथ पहले नहीं रही। खबर में कहा गया है, अमेरिका इस बात पर काफी करीब से नजर रख रहा है कि पाकिस्तान के इस सबसे अधिक प्रभावशाली व्यक्ति के भाग्य का क्या फैसला होता है।